આજે મોટા ભાગની બહુરાષ્ટ્રીય કંપનીઓમાં પ્રોફિટ મોટીવનું સ્‍થાન બ્રાન્‍ડ નેઇમે લઇ લીધું છે. કસ્‍ટમરને દેવતા ગણવા સુધીની ''પ્રોફેશનલ નમ્રતા'' પણ આવી ગઇ છે! જો કે આ શિષ્ટાચાર ઉપરછલ્લો છે. પરિવેશ અને આત્‍મા વચ્‍ચેનો તફાવત સમજવો રહ્યો. ગીતાને ભણનારો નેતા ઉપરછલ્લા શિષ્ટાચારથી સંતોષ નહીં માને. તે માત્ર વેચાણ કે નફાના આંકડા કે શેર બજારમાં ઉંચકાતા અને પછડાતા ભાવથી પ્રભાવિત નહીં થાય. તે પોતાની ટીમના સાથીઓને સફળતાની સાચી વ્યાખ્યાને અનુસરવા પ્રેરણા આપશે. કેવી હશે આ વ્યાખ્યા? આ વાતને સમજવા આપણા આગળ ભણેલા પાઠોને ફરી યાદ કરવા પડશે.